राष्ट्रपति बनने का सपना देख रहे हैं अन्ना : दिग्विजय  
दिग्विजय ने कहा कि बीजेपी ने अन्ना को राष्ट्रपति पद का सपना दिखाया है और अन्ना बीजेपी के बहकावे में आकर उसके इशारे पर काम कर रहे हैं।
कांग्रेस महासचिव दिग्विजय सिंह ने एक बार फिर अन्ना हजारे पर निशाना साधा है। इस बार दिग्विजय ने अन्ना पर राष्ट्रपति बनने का सपना देखने का आरोप लगाया है।  दिग्विजय ने कहा कि बीजेपी ने अन्ना को राष्ट्रपति पद का सपना दिखाया है कि उन्हें अगले राष्ट्रपति चुनाव में सर्वदलीय उम्मीदवार के तौर पर पेश किया जाएगा। उन्होंने कहा कि अन्ना बीजेपी के बहकावे में आ गए हैं और बीजेपी के इशारे पर काम कर रहे हैं।  अन्ना के भ्रष्टाचार विरोधी आंदोलन के पीछे किसका हाथ है, इस पर कई तरह के सवाल उठते रहे हैं। दिग्विजय सिंह ने अन्ना के आंदोलन के पीछे आरएसएस का हाथ होने की बात कही थी, जिसके बाद अन्ना ने दिग्विजय को पागलखाने भेजने की बात कही थी।  दिग्विजय सिंह ने कहा कि मेरी बात बिल्कुल सही है, क्योंकि अब तो आरएसएस खुद आंदोलन के पीछे अपना हाथ बता रही है। दिग्विजय ने कहा कि वह पागलखाने जाने को तैयार हैं, लेकिन शर्त यह है कि अन्ना भी उनके साथ चलें।